Document ID: 32003R2233

Κανονισμός (ΕΚ) αριθ. 2233/2003 της Επιτροπής
της 23ης Δεκεμβρίου 2003
για το άνοιγμα, για το 2004, κοινοτικών δασμολογικών ποσοστώσεων για αιγοπρόβατα και κρέας αιγοπροβάτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001 για την κοινή οργάνωση της αγοράς στον τομέα του προβείου και αιγείου κρέατος(1), και ιδίως το άρθρο 16 παράγραφος 1,
Εκτιμώντας τα ακόλουθα:
(1) Πρέπει να ανοιγούν, για το 2004, κοινοτικές δασμολογικές ποσοστώσεις για κρέας αιγοπροβάτων. Οι αναφερόμενοι στον κανονισμό (ΕΚ) αριθ. 2529/2001 δασμοί και ποσότητες πρέπει να καθοριστούν τηρουμένων των σχετικών διεθνών συμφωνιών που θα ισχύουν εντός του 2004.
(2) Με την επιφύλαξη της επικύρωσης της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, η Τσεχική Δημοκρατία, η Σλοβενία και η Σλοβακία θα προσχωρήσουν στην Ευρωπαϊκή Ένωση την 1η Μαΐου 2004. Οι ποσοστώσεις για τις χώρες αυτές θα πρέπει συνεπώς να ανοιγούν μόνο για το διάστημα μέχρι την ημερομηνία της προσχώρησής τους.
(3) Ο κανονισμός (ΕΚ) αριθ. 312/2003 του Συμβουλίου, της 18ης Φεβρουαρίου 2003, περί εφαρμογής για την Κοινότητα των δασμολογικών διατάξεων που προβλέπονται στη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου(2), προβλέπει πρόσθετη διμερή δασμολογική ποσόστωση 2000 τόνων με ετήσια αύξηση ύψους 10 % που θα ανοιγεί, από 1ης Φεβρουαρίου 2003, για τα προϊόντα κωδικού 0204. Η ποσόστωση αυτή πρέπει να προστεθεί στη ποσόστωση ΓΣΔΕ/ΠΟΕ για τη Χιλή, και η διαχείριση και των δύο ποσοστώσεων πρέπει να είναι ομοιόμορφη από 1ης Ιανουαρίου 2004.
(4) Με τον κανονισμό (ΕΚ) αριθ. 1329/2003 του Συμβουλίου, της 21ης Ιουλίου 2003, για την τροποποίηση του κανονισμού (ΕΚ) αριθ. 992/95 σχετικά με ποσοστώσεις για ορισμένα προϊόντα γεωργίας και αλιείας καταγωγής Νορβηγίας(3) χορηγούνται, για ορισμένα γεωργικά προϊόντα συμπληρωματικές διμερείς εμπορικές παραχωρήσεις.
(5) Ορισμένες δασμολογικές ποσοστώσεις για προϊόντα κρέατος αιγοπροβάτων έχουν χορηγηθεί στις χώρες ΑΚΕ βάσει της συμφωνίας Κοτονού(4).
(6) Δεδομένου ότι η διαχείριση των εισαγωγών γίνεται βάσει ημερολογιακών ετών, για τις ποσοστώσεις που ορίζονται οι για το 2004 ποσότητες ορίζονται ως το άθροισμα της μισής ποσότητας για την περίοδο από 1ης Ιουλίου 2003 έως 30ής Ιουνίου 2004 και της μισής ποσότητας για την περίοδο από 1ης Ιουλίου 2004 έως 30ής Ιουνίου 2005.
(7) Για να διασφαλιστεί η καλή λειτουργία των κοινοτικών δασμολογικών ποσοστώσεων πρέπει να καθοριστεί ένα ισοδύναμο βάρους σφαγίου. Επιπλέον, δεδομένου ότι ορισμένες δασμολογικές ποσοστώσεις προβλέπουν την επιλογή εισαγωγής είτε ζώντων ζώων είτε κρέατός τους, απαιτείται ο καθορισμός συντελεστή μετατροπής.
(8) Η κτηθείσα πείρα από τη διαχείριση των κοινοτικών δασμολογικών ποσοστώσεων απέδειξε την ανάγκη βελτίωσης της διαχείρισης των ποσοστώσεων αυτών. Η κτηθείσα πείρα από την εφαρμογή του συστήματος διαχείρισης με βάση την αρχή του προλαβόντος (first-come, first-served) υπήρξε θετική, στα πλαίσια άλλων γεωργικών τομέων. Χάρη διοικητικής απλούστευσης, είναι σκόπιμο, η διαχείριση των ποσοστώσεων που αφορούν προϊόντα του τομέα κρέατος αιγοπροβάτων καταγωγής τρίτων χωρών, να γίνεται σύμφωνα με το άρθρο 16 παράγραφος 2α του κανονισμού (ΕΚ) αριθ. 2529/2001, κατά παρέκκλιση από τις διατάξεις του κανονισμού (ΕΚ) αριθ. 1439/95 της Επιτροπής, της 26ης Ιουνίου 1995, σχετικά με τους λεπτομερείς κανόνες εφαρμογής του κανονισμού (ΕΟΚ) αριθ. 3013/89 του Συμβουλίου για τις εισαγωγές και εξαγωγές προϊόντων στον τομέα του προβείου και αιγείου κρέατος(5). Η διαχείριση αυτή πρέπει να γίνεται σύμφωνα με τα οριζόμενα από τα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(6). Στις περιπτώσεις που η διαχείριση των εισαγωγών θα γίνεται σύμφωνα με τις διατάξεις αυτές, δεν θα απαιτούνται πλέον πιστοποιητικά εισαγωγής.
(9) Για να αποφεύγεται κάθε διάκριση μεταξύ χωρών εξαγωγής, και δεδομένου ότι οι ισοδύναμες δασμολογικές ποσοστώσεις δεν εξαντλήθηκαν ταχύρρυθμα εντός των δύο τελευταίων ετών, οι δασμολογικές ποσοστώσεις βάσει του παρόντος κανονισμού πρέπει να θεωρούνται ως μη κρίσιμες κατά την έννοια του άρθρου 308γ του κανονισμού (ΕΟΚ) αριθ. 2454/93, όταν η διαχείρισή τους γίνεται βάσει της αρχής του προλαβόντος. Ως εκ τούτου, οι τελωνειακές αρχές πρέπει να εξουσιοδοτούνται να χορηγούν απαλλαγή από την υποχρέωση σύστασης ασφαλείας για τα εμπορεύματα που εισάγονται αρχικά βάσει των εν λόγω ποσοστώσεων, σύμφωνα με το άρθρο 308γ παράγραφος 1 και το άρθρο 248 παράγραφος 4 του κανονισμού (ΕΟΚ) αριθ. 2454/93. Λόγω των ιδιαιτεροτήτων της μετάβασης από το ένα σύστημα διαχείρισης στο άλλο, οι παράγραφοι 2 και 3 του άρθρου 308γ του εν λόγω κανονισμού δεν είναι εφαρμοστέες.
(10) Η εφαρμογή της αρχής του προλαβόντος απαιτεί ορισμένες επιπλέον προπαρασκευαστικές εργασίες στις περιπτώσεις της Αυστραλίας και της Νέας Ζηλανδίας, δεδομένου του υψηλού όγκου των ποσοστώσεων και της κατά παράδοση χρήσης τους. Για τον λόγο αυτό, το σύστημα διαχείρισης βάσει της αρχής του προλαβόντος πρέπει να εφαρμόζεται μόνον στις εισαγωγές από τις δύο αυτές χώρες, από ημερομηνία 1ης Μαΐου 2004 και μετά, και η χορήγηση πιστοποιητικών εισαγωγής πρέπει να παραταθεί μέχρι 30ης Απριλίου 2004, σύμφωνα με τους κανόνες που θεσπίζονται στον κανονισμό (ΕΚ) αριθ. 1439/95. Συνεπώς, πρέπει να ληφθούν μέτρα σχετικά με τις διαθέσιμες ποσότητες στο πλαίσιο καθενός από τα εν λόγω συστήματα διαχείρισης.
(11) Θα πρέπει να αποσαφηνιστεί τί είδους απόδειξη που να πιστοποιεί την καταγωγή των προϊόντων πρέπει να προσκομίζεται ώστε να παρέχεται το ευεργέτημα των δασμολογικών ποσοστώσεων βάσει της αρχής του προλαβόντος.
(12) Όσον αφορά τα προϊόντα πρόβειου κρέατος, είναι δύσκολο για τις τελωνειακές αρχές να διαπιστώνουν, τη στιγμή που τα προϊόντα αυτά τους παρουσιάζονται ενόψει της εισαγωγής τους, κατά πόσον προέρχονται από εγχώρια ή άλλα πρόβατα, γεγονός από το οποίο εξαρτάται η εφαρμογή διαφορετικού δασμού. Είναι συνεπώς σκόπιμο να προβλεφθεί ότι το αποδεικτικό καταγωγής θα περιλαμβάνει σχετική διευκρινιστική μνεία.
(13) Σύμφωνα με το άρθρο 3 της οδηγίας 72/462/ΕΟΚ του Συμβουλίου, της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(7), και σύμφωνα με την οδηγία 91/496/ΕΟΚ του Συμβουλίου, της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(8), δύνανται να εγκρίνονται μόνον οι εισαγωγές προϊόντων που πληρούν τις απαιτήσεις των κτηνιατρικών κανόνων και πιστοποιήσεων που ισχύουν εντός της Κοινότητας.
(14) Tα προβλεπόμενα από τον παρόντα κανονισμό μέτρα είναι σύμφωνα με τη γνώμη της επιτροπής διαχείρισης κρέατος αιγοπροβάτων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με τον παρόντα κανονισμό ανοίγονται κοινοτικές δασμολογικές ποσοστώσεις στον τομέα των προβάτων, των αιγών και του κρέατός τους για το διάστημα από 1ης Ιανουαρίου έως 31ης Δεκεμβρίου 2004.
Άρθρο 2
Οι δασμοί που εφαρμόζονται στις εισαγωγές στην Κοινότητα προβάτων, αιγών και του κρέατός τους, που εμπίπτουν στους κωδικούς ΣΟ 0104 10 30, 0104 10 80, 0104 20 90, 0210 99 21, 0210 99 29 και 0204, καταγωγής των χωρών που εμφαίνονται στο παράρτημα, αναστέλλονται ή μειώνονται σύμφωνα με τις διατάξεις του παρόντος κανονισμού.
Άρθρο 3
1. Οι ποσότητες, εκφραζόμενες σε ισοδύναμο βάρους σφαγίου, για την εισαγωγή κρεάτων, που εμπίπτουν στον κωδικό ΣΟ 0204, και ζώντων ζώων που εμπίπτουν στους κωδικούς ΣΟ 0104 10 30, 0104 10 80 και 0104 20 90, όπως και ο εφαρμοστέος δασμός, είναι οι οριζόμενες στο παράρτημα.
2. Για τους σκοπούς υπολογισμού των ποσοτήτων "ισοδυνάμου βάρους σφαγίου" που αναφέρονται στην παράγραφο 1, το καθαρό βάρος προϊόντων αιγοπροβάτων πολλαπλασιάζεται επί τους ακόλουθους συντελεστές:
α) ζώντα ζώα: 0,47·
β) κρέας αμνοεριφίων χωρίς κόκκαλα: 1,67·
γ) κρέας αιγοπροβάτων χωρίς κόκκαλα, πλην του κρέατος αμνοεριφίων, και μείγματα των όποιων τέτοιων κρεάτων: 1,81·
δ) προϊόντα με κόκκαλα: 1,00.
3. Ως "ερίφια" νοούνται ζώα του αιγείου είδους, ηλικίας μέχρις ενός έτους.
Άρθρο 4
Κατά παρέκκλιση των διατάξεων του τίτλου ΙΙ Α. και Β. του κανονισμού (ΕΚ) αριθ. 1439/95, η διαχείριση των δασμολογικών ποσοστώσεων που παρατίθενται στο παράρτημα του παρόντος κανονισμού για τις χώρες των ομάδων χωρών αριθ. 2, 3, 4 και 5 και για την Αργεντινή, την Ουρουγουάη, τη Χιλή, την Ισλανδία και τη Σλοβενία, θα γίνεται, από 1ης Ιανουαρίου έως 31ης Δεκεμβρίου 2004, με βάση την αρχή του προλαβόντος, σύμφωνα με τα άρθρα 308α, 308β και 308γ παράγραφος 1 του κανονισμού (ΕΟΚ) αριθ. 2454/93. Οι παράγραφοι 2 και 3 του άρθρου 308γ του κανονισμού αυτού δεν εφαρμόζονται. Δεν απαιτούνται άδειες εισαγωγής.
Άρθρο 5
1. Από 1ης Ιανουαρίου έως 30ής Απριλίου 2004, η διαχείριση των δασμολογικών ποσοστώσεων για την Αυστραλία και τη Νέα Ζηλανδία, όπως αυτές ορίζονται στο παράρτημα, υπό την ομάδα χωρών αριθ. 1, γίνεται σύμφωνα με τους κανόνες που θεσπίζονται στον τίτλο ΙΙ μέρος Α του κανονισμού (ΕΚ) αριθ. 1439/95.
2. Από 1ης Μαΐου 2004 έως 31ης Δεκεμβρίου 2004, και κατά παρέκκλιση από τον τίτλο ΙΙ μέρος Α του κανονισμού (ΕΚ) αριθ. 1439/95, η διαχείριση των δασμολογικών ποσοστώσεων που αναφέρονται στην παράγραφο 1 γίνεται σύμφωνα με το άρθρο 4 του παρόντος κανονισμού.
Πάντως, τα πιστοποιητικά εισαγωγής που εκδόθηκαν, βάσει της παραγράφου 1, το αργότερο μέχρι τις 30 Απριλίου 2004, εξακολουθούν να ισχύουν μέχρι την εκπνοή της προθεσμίας ισχύος τους.
3. Η διαχειριζόμενη σύμφωνα με την παράγραφο 2 ποσότητα θα ανέρχεται, προσωρινά, σε ετήσιες ποσότητες 18650 τόννων για την Αυστραλία και 226700 τόννων για τη Νέα Ζηλανδία, μείον την υπολογιζόμενη αντίστοιχη ποσότητα σε ισοδύναμο βάρους σφαγίου για την οποία έχουν εκδοθεί πιστοποιητικά εισαγωγής το αργότερο μέχρι τις 30 Απριλίου 2004.
Η προσωρινή αυτή ποσότητα αναπροσαρμόζεται στη συνέχεια με βάση τα πράγματι εκδοθέντα στη διάρκεια του μηνός Απριλίου πιστοποιητικά. Η καθορισθείσα την 1η Μαΐου ποσότητα προσαυξάνεται στη συνέχεια κατά την ποσότητα σε ισοδύναμο βάρους σφαγίου για την οποία, βάσει των αδειών που επεστράφησαν στις αρμόδιες αρχές, τα εκδοθέντα πιστοποιητικά δεν θα έχουν χρησιμοποιηθεί ή θα έχουν εν μέρει μόνον χρησιμοποιηθεί. Τα μη επιστραφέντα μέχρι τις 15 Αυγούστου πιστοποιητικά θα θεωρηθούν ως πλήρως χρησιμοποιηθέντα πιστοποιητικά.
4. Για τους σκοπούς της παραγράφου 3, τα κράτη μέλη:
α) κοινοποιούν τις ποσότητες που αναφέρονται στο άρθρο 19 παράγραφος 2 στοιχείο α) του κανονισμού (ΕΚ) αριθ. 1439/95, επίσης σε ισοδύναμο βάρους σφαγίου·
β) κοινοποιούν στην Επιτροπή κάθε πρώτη εργάσιμη ημέρα της εβδομάδας, κατά τον μήνα Απρίλιο 2004, και σύμφωνα με τα οριζόμενα από το άρθρο 19 παράγραφος 2 του κανονισμού (ΕΚ) αριθ. 1439/95, τα εκδοθέντα την προηγούμενη εβδομάδα πιστοποιητικά και το ισοδύναμο βάρους σφαγίου που αντιστοιχεί σε αυτά,
γ) κατά παρέκκλιση του άρθρου 19 παράγραφος 2 στοιχείο α) του κανονισμού (ΕΚ) αριθ. 1439/95, κοινοποιούν τα δεδομένα που αναφέρονται στη διάταξη αυτή, το αργότερο στις 25 Αυγούστου 2004.
5. Για τους σκοπούς υπολογισμού του ισοδύναμου βάρους σφαγίου που αναφέρεται στις παραγράφους 3 και 4, εφαρμόζονται οι συντελεστές που αναφέρονται στο άρθρο 3 παράγραφος 2.
Άρθρο 6
1. Για την υπαγωγή στις δασμολογικές ποσοστώσεις που παρατίθενται στο παράρτημα, η διαχείριση των οποίων γίνεται σύμφωνα με το άρθρο 4, πρέπει να υποβάλλεται στις κοινοτικές τελωνειακές αρχές αφενός έγκυρο αποδεικτικό καταγωγής εκδοθέν από τις αρμόδιες αρχές της σχετικής τρίτης χώρας και αφετέρου τελωνειακή δήλωση για τη θέση σε ελεύθερη κυκλοφορία των εμπορευμάτων. Η καταγωγή προϊόντων υποκειμένων σε δασμολογικές ποσοστώσεις πέραν αυτών που απορρέουν από προτιμησιακές δασμολογικές συμφωνίες προσδιορίζονται σύμφωνα με τις ισχύουσες στην Κοινότητα διατάξεις.
2. Η ανωτέρω στην παράγραφο 1 αναφερόμενη απόδειξη καταγωγής είναι η εξής:
α) στην περίπτωση δασμολογικής ποσόστωσης που αποτελεί μέρος μιας προτιμησιακής δασμολογικής συμφωνίας, είναι η οριζόμενη στη συμφωνία αυτή απόδειξη καταγωγής·
β) στην περίπτωση άλλων δασμολογικών ποσοστώσεων, πρόκειται για την οριζόμενη σύμφωνα με το άρθρο 47 του κανονισμού (ΕΟΚ) αριθ. 2454/93 απόδειξη, που συμπεριλαμβάνει, επιπλέον των προβλεπομένων στο άρθρο αυτό στοιχείων, τα εξής δεδομένα:
- τον κωδικό ΣΟ (τετραψήφιο τουλάχιστον),
- τον ή τους αύξοντες αριθμούς της σχετικής δασμολογικής ποσόστωσης, σύμφωνα με το τρίτο εδάφιο της παρούσας παραγράφου,
- το συνολικό καθαρό βάρος ανά κατηγορία συντελεστή, όπως εξειδικεύεται στο άρθρο 3 παράγραφος 2 του παρόντος κανονισμού·
γ) στην περίπτωση χώρας της οποίας η ποσόστωση εμπίπτει στα ανωτέρω στοιχεία α) και β) και συγχωνεύεται, απόδειξη είναι η αναφερόμενη υπό το στοιχείο α).
Στις περιπτώσεις του ανωτέρω στοιχείου β), μπορούν να χρησιμοποιηθούν, κατά τη διάρκεια του έτους 2004, τα προβλεπόμενα από το παράρτημα ΙΙ του κανονισμού (ΕΚ) αριθ. 1439/95 έντυπα, τα οποία συμπεριλαμβάνουν όλες τις απαιτούμενες στο στοιχείο αυτό πρόσθετες πληροφορίες, με διαγραφή του κειμένου που αναφέρεται στα πιστοποιητικά εισαγωγής στην περίπτωση που εφαρμόζεται το άρθρο 4 του παρόντος κανονισμού.
Στην περίπτωση που η απόδειξη καταγωγής, η οποία αναφέρεται στο ανωτέρω στοιχείο β) προσκομίζεται ως δικαιολογητικό έγγραφο για μία και μόνη δήλωση θέσης σε ελεύθερη κυκλοφορία, δυνατόν να περιέχει περισσότερους αύξοντες αριθμούς. Στις άλλες περιπτώσεις, περιέχει ένα μόνο αύξοντα αριθμό.
3. Για την υπαγωγή στη δασμολογική ποσόστωση που εμφαίνεται στο παράρτημα για την ομάδα χωρών 4 και αφορά τα προϊόντα που εμπίπτουν στους κωδικούς ΣΟ ex 0204, ex 0210 99 21 και ex 0210 99 29, η απόδειξη καταγωγής αναφέρει, στο τετραγωνίδιο που αφορά την περιγραφή των προϊόντων, μία από τις ακόλουθες ενδείξεις:
α) "προϊόν/προϊόντα πρόβειου κρέατος εγχώριων ειδών προβάτων"·
β) "προϊόν/προϊόντα πρόβειου κρέατος άλλων πλην των εγχώριων ειδών προβάτων".
Οι ενδείξεις αυτές αντιστοιχούν στις ενδείξεις του υγειονομικού πιστοποιητικού που συνοδεύει αυτά τα προϊόντα.
Άρθρο 7
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Ιανουαρίου 2004.
Όσον αφορά τη Τσεχική Δημοκρατία, τη Σλοβενία και τη Σλοβακία, εφαρμόζεται μέχρι τις 30 Απριλίου 2004, με την επιφύλαξη της έναρξης ισχύος της συνθήκης για την προσχώρηση της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 2003.

Labels: 3
17
6